CELEX: 32020D0774
Language: ro
Date: 2020-06-08 00:00:00
Title: Decizia de punere în aplicare (UE) 2020/774 a Consiliului din 8 iunie 2020 de autorizare a Republicii Finlanda să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

12.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 184/77
               
            
         DECIZIA DE PUNERE ÎN APLICARE (UE) 2020/774 A CONSILIULUI
         din 8 iunie 2020
         de autorizare a Republicii Finlanda să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     În temeiul articolului 287 punctul 5 din Directiva 2006/112/CE, Finlanda poate scuti de plata taxei pe valoarea adăugată (TVA) persoanele impozabile a căror cifră de afaceri anuală nu depășește echivalentul în moneda națională a 10 000 ECU, la cursul de schimb din ziua aderării sale.
                  
               
                     (2)
                  
                  
                     Prin scrisoarea înregistrată de Comisie la 6 ianuarie 2020, Finlanda a solicitat autorizarea de a introduce o măsură specială de derogare de la articolul 287 punctul 5 din Directiva 2006/112/CE (denumită în continuare „măsura specială”) de la 1 ianuarie 2021 până la 31 decembrie 2024, în vederea creșterii pragului de scutire la 15 000 EUR. Prin măsura specială, persoanele impozabile a căror cifră de afaceri anuală nu depășește 15 000 EUR ar fi scutite parțial sau total de obligațiile în materie de TVA prevăzute în titlul XI capitolele 2-6 din Directiva 2006/112/CE.
                  
               
                     (3)
                  
                  
                     Creșterea pragului pentru regimul special aplicat întreprinderilor mici prevăzut la articolele 281-294 din Directiva 2006/112/CE constituie o măsură de simplificare, deoarece poate reduce în mod semnificativ obligațiile în materie de TVA pentru aceste întreprinderi.
                  
               
                     (4)
                  
                  
                     Prin scrisoarea din 10 martie 2020, Comisia a informat celelalte state membre, în temeiul articolului 395 alineatul (2) al doilea paragraf din Directiva 2006/112/CE, cu privire la cererea depusă de Finlanda. Prin scrisoarea din 11 martie 2020, Comisia a notificat Finlandei faptul că deține toate informațiile pe care le consideră necesare pentru evaluarea cererii.
                  
               
                     (5)
                  
                  
                     Măsura specială este în conformitate cu Directiva (UE) 2020/285 a Consiliului (2). Directiva respectivă a modificat titlul XII capitolul 1 din Directiva 2006/112/CE, care reglementează regimul special pentru întreprinderile mici. Directiva (UE) 2020/285 urmărește să reducă costurile de asigurare a conformității în materie de TVA pentru întreprinderile mici, să atenueze denaturările concurenței atât la nivel național, cât și la nivelul Uniunii, și să reducă impactul negativ al tranziției de la scutire la impozitare (așa-numitul efect de prag). Aceasta urmărește, de asemenea, să faciliteze respectarea normelor de către întreprinderile mici și monitorizarea efectuată de administrațiile fiscale. Pragul solicitat de 15 000 EUR este în conformitate cu articolul 284 din Directiva 2006/112/CE, astfel cum a fost modificată prin Directiva (UE) 2020/285.
                  
               
                     (6)
                  
                  
                     Măsura specială este opțională pentru persoanele impozabile. Persoanele impozabile vor putea să opteze în continuare pentru regimul normal de TVA în conformitate cu articolul 290 din Directiva 2006/112/CE.
                  
               
                     (7)
                  
                  
                     Conform informațiilor furnizate de Finlanda, măsura specială va avea un efect neglijabil asupra valorii globale a încasărilor din impozite ale Finlandei colectate în stadiul consumului final.
                  
               
                     (8)
                  
                  
                     Măsura specială nu va avea efecte adverse asupra resurselor proprii ale Uniunii provenind din TVA, deoarece Finlanda va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului (3).
                  
               
                     (9)
                  
                  
                     Dat fiind faptul că Finlanda preconizează ca această creștere a pragului să aibă ca rezultat reducerea obligațiilor în materie de TVA și, astfel, reducerea sarcinii administrative și a costurilor de asigurare a conformității pentru întreprinderile mici și pentru autoritățile fiscale, și întrucât nu va fi un impact major asupra veniturilor totale din TVA generate, Finlanda ar trebui să fie autorizată să aplice măsura specială.
                  
               
                     (10)
                  
                  
                     Autorizația de a aplica măsura specială ar trebui să fie limitată în timp. Termenul ar trebui să fie suficient pentru a permite evaluarea eficacității și a caracterului adecvat al pragului. În plus, Directiva (UE) 2020/285 impune statelor membre să adopte și să publice, până la 31 decembrie 2024, actele cu putere de lege și actele administrative necesare pentru a se conforma dispozițiilor articolului 1 din directiva respectivă și să aplice aceste dispoziții începând de la 1 ianuarie 2025. Prin urmare, este oportun ca Finlanda să fie autorizată să aplice măsura specială până la 31 decembrie 2024,
                  
               ADOPTĂ PREZENTA DECIZIE:
         
            Articolul 1
            Prin derogare de la articolul 287 punctul 5 din Directiva 2006/112/CE, Finlanda este autorizată să scutească de plata TVA persoanele impozabile a căror cifră de afaceri anuală nu depășește 15 000 EUR.
         
         
            Articolul 2
            Prezenta decizie intră în vigoare de la data notificării.
            Prezenta decizie se aplică de la 1 ianuarie 2021 până la 31 decembrie 2024.
         
         
            Articolul 3
            Prezenta decizie se adresează Republicii Finlanda.
         
         
            Adoptată la Bruxelles, 8 iunie 2020.
            
               
                  Pentru Consiliu
               
               
                  Președintele
               
               A. METELKO-ZGOMBIĆ
            
         
         
            (1)  JO L 347, 11.12.2006, p. 1.
         
            (2)  Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
         
            (3)  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).